   ڪراچي (ويب ڊيسڪ) ناليواري گلوڪار عاطف اسلم پنهنجي آواز ۾ اذان ڏني آهي، جنهن جي ويڊيو ڏسندي ئي ڏسندي وائرل ٿي وئي ۽ ٻڌندڙن تي وجد طاري ٿي ويو. ڪورونا وائرس جي عالمي وبا سبب هر ڪو پريشان آهي ۽ الله پاڪ کان دعا گهريون پيون وڃن ته جلد کان جلد ان وبا جو خاتمو اچي وڃي. ڪورونا وائرس سبب سڄي پاڪستان ۾ اذانون ڏيڻ جو سلسلو پڻ شروع ڪيو ويو آهي ته جيئن ان جي برڪت سان الله پاڪ اسان کي جلد کان جلد ان پريشاني مان ڪڍي. ان ڏس ۾ گلوڪار عاطف اسلم به پنهنجي يوٽيوب چئنل تي خوبصورت آواز ۾ ڏنل اذان جي ويڊيو جاري ڪئي، جنهن ۾ قدرتي منظر ڏيکاريا پيا وڃن. عاطف اسلم جي خوبصورت آواز ۾ ڏنل اذان جي هر ڪو تعريف ڪري رهيو آهي ۽ اها ويڊيو سوشل ميڊيا تي ٽرينڊ ڪرڻ لڳي آهي. سوشل ميڊيا واهپيدارن طرفان عاطف اسلم جي اذان جي ويڊيو کي شيئر ڪرڻ جو سلسلو جاري آهي.